SMERNICA KOMISIE 2009/4/ES
z 23. januára 2009
o protiopatreniach na prevenciu a odhaľovanie manipulácie so záznamami tachografov, ktorou sa mení a dopĺňa smernica Európskeho parlamentu a Rady 2006/22/ES o minimálnych podmienkach vykonávania nariadení Rady (EHS) č. 3820/85 a (EHS) č. 3821/85 o právnych predpisoch v sociálnej oblasti, ktoré sa týkajú cestnej dopravy, a o zrušení smernice Rady 88/599/EHS
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2006/22/ES z 15. marca 2006 o minimálnych podmienkach vykonávania nariadení Rady (EHS) č. 3820/85 a (EHS) č. 3821/85 o právnych predpisoch v sociálnej oblasti, ktoré sa týkajú cestnej dopravy, a o zrušení smernice Rady 88/599/EHS (1), a najmä na jej článok 15,
keďže:
(1)
V súlade s článkom 15 smernice 2006/22/ES sa zmeny a doplnenia príloh k uvedenej smernici, ktoré sú potrebné na ich prispôsobenie vývoju v oblasti osvedčených postupov, pokiaľ ide o zabezpečenie dodržiavania predpisov a kontroly času jazdy a doby odpočinku, majú prijať v súlade s postupom stanoveným v článku 12 ods. 2 uvedenej smernice.
(2)
Po zavedení digitálnych tachografov bola Komisia informovaná o novej hrozbe, ktorú predstavuje inštalovanie zariadení určených na oklamanie systému a narušenie účinnosti vykonávania právnych predpisov v sociálnej oblasti, ktoré sa týkajú cestnej dopravy.
(3)
V súlade s uvedeným je vhodné zabezpečiť, aby členské štáty zahrnuli do cestných kontrol a do kontrol v podniku aj osobitné kontroly tohto zariadenia.
(4)
Na zabezpečenie účinnosti takýchto kontrol je tiež potrebné presnejšie vymedziť štandardné vybavenie, ktoré budú mať k dispozícii úradné osoby zabezpečujúce vykonávanie predpisov.
(5)
Prílohy I a II k smernici 2006/22/ES by sa mali zodpovedajúcim spôsobom zmeniť a doplniť.
(6)
Opatrenia stanovené v tejto smernici sú v súlade so stanoviskom výboru zriadeného na základe článku 18 ods. 1 nariadenia Rady (EHS) č. 3821/85 (2),
PRIJALA TÚTO SMERNICU:
Článok 1
Smernica 2006/22/ES sa mení a dopĺňa takto:
1.
Do časti A prílohy I sa dopĺňa tento bod 5:
„5.
V prípade potreby a s náležitým zohľadnením bezpečnostných aspektov overenie záznamového zariadenia nainštalovaného vo vozidlách s cieľom zistiť nainštalovanie a/alebo používanie akéhokoľvek prístroja alebo prístrojov určených na zničenie, zatajenie, pozmenenie akýchkoľvek údajov alebo na manipuláciu s týmito údajmi, alebo prístrojov, ktoré majú zasahovať do činnosti ktorejkoľvek časti elektronickej výmeny údajov medzi komponentmi záznamového zariadenia, alebo ktoré týmto spôsobom blokujú alebo pozmeňujú údaje pred zakódovaním.“
2.
Do prílohy II k smernici 2006/22/ES sa dopĺňa sa tento bod 3:
„3.
Zariadenie na špecifickú analýzu s príslušným softvérom s cieľom overiť a potvrdiť digitálny podpis pripojený k údajom, ako aj softvér na špecifickú analýzu umožňujúci zostaviť podrobný profil dynamickej rýchlosti vozidiel pred inšpekciou ich záznamového zariadenia.“
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 2009. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 23. januára 2009